પ્રાથમિક શિક્ષણ સ્તર ઉંચુ આવે તે માટે સરકાર દ્વારા પ્રવેશોત્સવ અને કેળવણી મહોત્સવ ઉજવવામાં આવે છે. તેમજ શાળામાં અભ્યાસ કરતાં બાળકોને ભોજન મળે તે માટે મધ્યાહન ભોજન યોજના કાર્યરત છે. પરંતુ ખેડા તાલુકામાં આવેલી પ્રાથમિક શાળાઓના ૭૦ મધ્યાહન ભોજન કેન્દ્રમાં તંત્ર દ્વારા મેનુ પ્રમાણે અને વિદ્યાર્થીઓની સંખ્યા પ્રમાણે ખાદ્ય સામગ્રી આપવામાં આવતી નથી. તેમજ સવારે નાસ્તો તથા બપોરે બાળકોને ભોજન આપવાનું હોય છે. પુરતી ખાદ્યસામગ્રીના અભાવે સંચાલક, રસોઇયા કેવી રીતે નાસ્તો અને ભોજન બનાવવું તે પણ તેમના માટે એક યક્ષપ્રશ્ન બની જાય છે. સવારે નાસ્તામાં બાફેલા ચણા અને સુખડી આપવાની હોય છે. તેમજ થેપલા આપવાનું નક્કી કરવામાં આવ્યું છે. પરંતુ થેપલા શાળાના બાળકોના કેવીરીતે બનાવવા કારણકે બનાવવા અંગે પુરતા સાધનો પણ નથી. તેમજ બાળક દીઠ સુખડી માટે પાંચ ગ્રામ તેલ આપવામાં આવે છે. તો સુખડી આટલા તેલમાં કેવીરીતે બની શકે . આ બાબતે તાલુકા મામલતદાર અને જિલ્લા કક્ષાએ પણ રજૂઆત કરવામાં આવી હતી. તેમછતાં તંત્ર દ્વારા આ પ્રશ્ન બાબતે કોઇ વિચારવામાં આવતું નથી. મધ્યાહન ભોજન અંગેની ખાદ્ય સામગ્રી ઓછી હોવાના ૧૫ – ૨૦ દિવસમાં પૂરી થઇ જાય છે.